Studente terug by Pelonomi ná aanvalleDie Pelonomi-hospitaal in Bloemfontein. Foto: Google Maps Mediese studente van die Universiteit van die Vrystaat (UV) sal hulle praktiese opleiding by die Pelonomi-hospitaal in Bloemfontein hervat, nadat ŉ aanvaller verlede week probeer het om ŉ intern op die hospitaalperseel te beroof en te verkrag. Die studente se praktiese opleiding by die hospitaal is ná die voorval opgeskort. Die UV-bestuur sê daar is Maandag met amptenare van die gesondheidsdepartement, die bestuur van die Pelonomi-hospitaal en die polisie vergader om veiligheidskwessies uit te stryk. “Die departement het ŉ veiligheidsplan aan die universiteit voorgelê wat mediumtermynoplossings bevat, asook ŉ verbintenis om die plan as ŉ saak van dringendheid in werking te stel,” het die UV gesê. “Die universiteit se uitvoerende bestuur het voorts met die bestuur van die fakulteit vir mediese wetenskappe vergader en ooreengekom dat voorgraadse studente weer ten volle toegang tot die kliniese platform by die Pelonomi-hospitaal sal hê.” Die nuwe veiligheidsplan sluit in die installering van hoëmasligte op die hospitaalterrein, die herstel van ŉ heining en beperkte toegang tot die hospitaal tussen 20:00 en 06:00. ŉ Veiligheidsentrum, bestaande uit polisielede, veiligheidswagte en die plaaslike polisiëringsforum, sal ook by die hospitaal gevestig word. Tekortkominge betreffende veiligheidsmaatreëls by die hospitaal het aan die lig gekom nadat ŉ 24-jarige dokter ŉ gedeelte van ŉ man se tong afgebyt het toe hy haar op die hospitaalperseel probeer verkrag het. Net enkele dae later is nóg ŉ dokter met ŉ vuurwapen aangehou deur drie mans wat haar van haar selfoon beroof het. Veiligheidswagte het haar hoor skree en te hulp gesnel. Die aanvallers het te voet gevlug. Die polisie ondersoek klagte van gewapende roof en die rig van ŉ vuurwapen.